汪广洋
哀蛩吟
西风院落无人语，白露泠泠滴秋宇。
仰见月明河汉高，咿轧哀蛩弄机杼。
咿轧咿轧机杼鸣，绮窗飞度玉梭轻。
同声合奏思无限，万绪千端织不成。
芳兰夕气浮金井，宝鸭沉烟翠衿冷。
荡子从军去不归，妾身抱恨愁孤影。
此时此夜闻此声，更长梦短难为情。
银缸暗击玉钗碎，锦瑟斜移金雁横。
金雁斜横飞不起，漫索余音满人耳。
梨云化作阳台梦，家书望绝湘江鲤。
湘江水流东复深，荡子不归劳妾心。
故将鲛人万斛泪，写入哀蛩肠断吟。